KIRJALLINEN KYSYMYS P-1669/02

esittäjä(t): Luciana Sbarbati (ELDR) komissiolle

(5. kesäkuuta 2002)

Aihe: Kansainväliset adoptiot (Ukraina)

Euroopan unionin laajentumisen jälkeen unionilla on yhteinen raja Ukrainan kanssa. Tämän vuoksi kyseisen maan kanssa on aloitettu yhteistyö vapaakauppa-alueen luomiseksi, kuten kumppanuus- ja yhteistyösopimuksessa määrätään. EU kannustaa Ukrainaa ratifioimaan yksittäisten jäsenvaltioiden kanssa tehdyt kahdenväliset sopimukset ja laatii (muun muassa edustustojen päälliköiden säännöllisesti antamien kertomusten perusteella) vähintään kerran vuodessa Eurooppa-neuvostolle annettavan arviointikertomuksen.

Kansainväliset adoptiot ovat vaihtoehtoinen keino auttaa alaikäisiä silloin, kun heitä ei voida antaa sijais- tai adoptioperheeseen tai heille ei voida muutoin antaa tarvittavaa apua omassa maassa. Ukraina ei ole tehnyt kansainvälisiä adoptioita koskevia sopimuksia monenkaan EU:n jäsenvaltion kanssa, se ei noudata Haagin yleissopimusta ja se toimii asiassa oman mielensä mukaan. Tämä asettaa monet eurooppalaiset pariskunnat huonompaan asemaan yhdysvaltalaisiin nähden ja tekee adoptioprosessista tosiasiassa liiketoimintaa, jota on vaikea valvoa.

Ukrainalle myönnetään kuitenkin EU:n varoja, ja Kansainvälinen siirtolaisjärjestö (IOM) on vuodesta 2001 lähtien toiminut yhteistyössä ETYJin demokraattisten instituutioiden ja ihmisoikeuksien toimiston (ODIHR) ja Ukrainan oikeusasiamiehen viraston kanssa ihmisillä käytävän kaupan estämiseksi. Tämä toiminta kuuluu myös Europolin ensisijaisiin tavoitteisiin.

Edellä esitetyn perusteella kysyn komissiolta seuraavaa:

- Mitä takeita komissio on pyytänyt Ukrainan hallitukselta Haagin yleissopimuksen noudattamisesta kansainvälisissä adoptioissa?

- Mitä poliittisia päätöksiä komissio aikoo hyväksyä adoption laillistamiseksi ja sen varmistamiseksi, että nykyinen käytäntö, jossa luotettavuudesta ja psykologisesta soveltuvuudesta annettavien takeiden sijasta adoptiovanhemmat valitaan vapaasti ja suurimman korvauksen perusteella, voitaisiin estää?

- Mitä tietoja adoptioista komissiolla on käytettävissään?

Christopher Pattenin komission puolesta antama vastaus

(5. heinäkuuta 2002)

Unionin ja Ukrainan välisiä suhteita hallinnoidaan kumppanuus- ja yhteistyösopimuksella, joka tuli voimaan 1998. Kumppanuus- ja yhteistyösopimus mahdollistaa säännöllisen

poliittisen vuoropuhelun, kaupan vapauttamisen sekä laaja-alaisen yhteistyön. Komissio on aina painottanut, että kumppanuus- ja yhteistyösopimuksen mukaisesti vuoropuhelu ja yhteistyö perustuvat demokratian periaatteiden ja ihmisoikeuksien kunnioittamiseen ja vaatii Ukrainaa ratifioimaan ja noudattamaan tämän alan kansainvälisiä sopimuksia, mukaan luettuina lasten oikeuksia käsittelevät sopimukset.

Komissio toimittaa Ukrainaan niin rakenne- ja lainsäädäntöuudistuksessa kuin oikeusvaltioperiaatteen, oikeuslaitoksen ja kansalaisyhteiskunnan puutteiden korjaamisessa tarvittavaa teknistä tukea. Myös naiskaupan torjumiseen tähtääviä hankkeita on tuettu huomattavasti.

Komissiolla ei ole hallussaan viimeaikaisia tilastoja lasten adoptioista Ukrainassa. Koska yhteisöllä ei edes ole toimivaltaa tällä alalla, ei komission ole soveliasta tehdä ehdottamanne kaltaista poliittista aloitetta.

Yhteistyössään ja säännöllisessä vuoropuhelussaan Ukrainan kanssa komissio kiinnittää kyllä erityistä huomiota oikeusvaltioperiaatteeseen ja perusoikeuksiin liittyviin kysymyksiin.